NaiveNeuron/SloPal huggingface dataset:
Mazurek, Milan, poslanec NR SR (2021-03-16):
Ďakujem za slovo. Dávam návrh na doplnenie bodu programu, ktorým je uznesenie Národnej rady Slovenskej republiky o obstaraní 35 miliónov antigénových testov, ktorým Národná rada Slovenskej republiky zaviaže súčasné vedenie ministerstva zdravotníctva predstúpiť v rámci bodu programu a objasniť všetky okolnosti nákupu týchto testov, ako aj odpovedať na všetky otázky poslancov Národnej rady. Odôvodnenie je veľmi jednoduché: Keďže minister zdravotníctva vtedajší Marek Krajčí sľúbil národu akési samotestovanie v domácnostiach a následne sme sa dozvedeli, že ministerstvo obstaralo za neuveriteľných 140 miliónov eur 35 miliónov kusov testovacích súprav, tzv. bežných antigénových, ktoré nie sú na tento účel určené, chceme sa ako Národná rada pýtať otvorene a hlavne dostávať otázky, načo bolo potrebné nakúpiť také veľké množstvo testov, dokedy bude vláda šikanovať obyvateľov Slovenskej republiky každotýždenným testovaním, prečo bolo potrebné 140 miliónov eur investovať takýmto spôsobom, pretože si myslíme, že to nebolo dostatočne vysvetlené.
M. Lukša, poslanec: (2009-11-04):
Výbor Národnej rady Slovenskej republiky pre financie, rozpočet a menu ako gestorský výbor podáva Národnej rade Slovenskej republiky podľa § 31 ods. 1 zákona č. 80/1997 Z. z. o Exportno-importnej banke Slovenskej republiky v znení neskorších predpisov túto správu výboru o prerokovaní uvedeného návrhu rozpočtu. Predseda Národnej rady Slovenskej republiky svojím rozhodnutím č. 1288 z 2. októbra 2009 pridelil návrh rozpočtu Exportno-importnej banky Slovenskej republiky na rok 2010 na prerokovanie Výboru Národnej rady pre financie, rozpočet a menu. Zároveň určil Výbor Národnej rady pre financie, rozpočet a menu ako gestorský výbor, ktorý pripraví správu o výsledku prerokovania uvedeného návrhu vo výbore. Výbor Národnej rady Slovenskej republiky pre financie, rozpočet a menu uznesením č. 581 zo 14. októbra 2009 súhlasil s uvedeným návrhom rozpočtu, ktorý vykazuje výnosy vo výške 31,371 mil. eur, náklady vo výške 30,454 mil. eur. Výbor pre financie, rozpočet a menu odporučil Národnej rade Slovenskej republiky tento návrh rozpočtu schváliť. Výbor Národnej rady pre financie, rozpočet a menu navrhol Národnej rade vysloviť súhlas, aby generálny riaditeľ Exportno-importnej banky Slovenskej republiky Igor Lichnovský mohol uviesť návrh rozpočtu Exportno-importnej banky Slovenskej republiky na rok 2010 na schôdzi Národnej rady Slovenskej republiky. Výbor pre financie, rozpočet a menu určil poslanca Michala Lukšu za spravodajcu výboru. Výbor ma poveril predniesť správu výboru na schôdzi Národnej rady Slovenskej republiky a navrhnúť Národnej rade Slovenskej republiky postup pri hlasovaní. Ďakujem, pani predsedajúca, skončil som.
Pellegrini, Peter, predseda NR SR (2015-02-05):
Druhú otázku položil pán poslanec Peter Náhlik a znie: „Vážený pán predseda vlády, akým spôsobom môže vláda ochrániť investície sporiteľov v dôchodkových správcovských spoločnostiach?“ Nech sa páči.
P. Paška, predseda NR SR: (2007-12-05):
Chcem vás poprosiť aj informovať o mojom rozhodnutí, že bude pán predseda pokračovať zajtra o 9.00 hod. vo svojom vystúpení. Dokončíme rozpravu k tomuto bodu a budeme, tak ako sme odsúhlasili na poslaneckom grémiu, pokračovať dvoma bodmi, ktoré uvedie pán podpredseda vlády Čaplovič a potom budeme pokračovať v rokovaní podľa schváleného programu. Ďakujem pekne, dobrú noc. Samozrejme, poprosím, kolegyne, kolegovia, aby ste, tak ako jednotliví predsedovia, tí, ktorí zvolali rokovania výborov, aby ste sa zúčastnili rokovania výborov. Ďakujem. (Prerušenie rokovania o 19.04 hodine.)
M. Hort, podpredseda NR SR: (2010-03-05):
Pýtam sa, pani ministerka, chcete reagovať na vystúpenie pána poslanca? Nech sa páči.
Laššáková, Jana, podpredsedníčka NR SR (2015-04-24):
Pán poslanec Kvasnička.
P. Paška, predseda NR SR: (2010-02-09):
(Hlasovanie.) 138 prítomných, 115 za, 21 sa zdržalo, 2 nehlasovali. Návrhy na pridelenie výborom a lehoty sme schválili. Pani poslankyňa Košútová uvedie hlasovanie v prvom čítaní o vládnom návrhu zákona č. 136/2000 Z. z. o hnojivách. Je to tlač 1410.
Danko, Andrej, predseda NR SR (2019-03-27):
Prosím, prezentujme sa a hlasujme. (Hlasovanie.) Prítomných 144 poslancov, za 97, proti 1, zdržalo sa 46 poslancov. Konštatujem, že sme uvedený návrh schválili a prist; teda to boli...
Kmec, Stanislav, poslanec NR SR (2017-12-13):
Zápisnica o výsledku tajného hlasovania o návrhu na voľbu kandidátov na člena Regulačnej rady, ktoré sa konalo 13. decembra 2017. Opakovaná voľba. Na tajné hlasovanie o návrhu na voľbu kandidátov na člena Regulačnej rady bolo v opakovanej voľbe vydaných a poslanci si osobne prevzali 124 hlasovacích lístkov. Teda na opakovanej voľbe bolo prítomných 124 poslancov. Po vykonaní tajného hlasovania overovatelia Národnej rady Slovenskej republiky spočítali hlasy a zistili, že v tajnom hlasovaní o návrhu na voľbu kandidátov na člena Regulačnej rady všetci poslanci odovzdali hlasovacie lístky. Zo 124 odovzdaných hlasovacích lístkov bolo 10 neplatných a 114 platných. Podľa platných hlasovacích lístkov overovatelia zistili, že za: – Ľubomír Blaško, hlasovalo za 29, proti 52, zdržalo sa hlasovania 33. – Milan Jarás, hlasovalo za 10, proti 63, zdržalo sa hlasovania 41, – Jozef Mihalčin, hlasovalo za 16, proti 55, zdržalo sa hlasovania 43. Na voľbu kandidátov na člena Regulačnej rady je potrebný súhlas nadpolovičnej väčšiny prítomných poslancov. Overovatelia konštatujú, že v tajnom hlasovaní v opakovanej voľbe nebol zvolený žiaden z navrhovaných kandidátov. Keďže v opakovanej voľbe nebol zvolený požadovaný počet kandidátov, vykoná sa nová voľba na ďalšej schôdzi Národnej rady Slovenskej republiky. Overovatelia poverujú svojho člena, teda mňa, oznámiť výsledok hlasovania Národnej rade Slovenskej republiky. Ďakujem.
Hrnčiar, Andrej, podpredseda NR SR (2019-05-16):
Ďakujem. Týmto sme vyčerpali čas určený na hodinu otázok. Končím bod programu. Vážené pani poslankyne, vážení páni poslanci, pokračujeme v popoludňajšom rokovaní 6. dňa 45. schôdze Národnej rady Slovenskej republiky podľa odsúhlasenej zmeny programu druhým čítaním o vládnom návrhu zákona, ktorým sa mení a dopĺňa zákon č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov . Vládny návrh zákona je pod tlačou 1338, spoločná správa výborov má tlač 1338a. Prosím ministerku vnútra Slovenskej republiky Denisu Sakovú, aby vládny návrh zákona odôvodnila.
Hrnčiar, Andrej, podpredseda NR SR (2017-10-19):
Prosím, prezentujte sa hlasujme. (Hlasovanie.) Prítomných 136, za 75, proti 40, zdržalo sa 21. Skrátili sme lehotu.
Hrušovský, Pavol, podpredseda NR SR (2011-05-26):
Pán poslanec bol jediný ústne prihlásený do rozpravy, čím vyhlasujem rozpravu za skončenú a zároveň odovzdám do podateľne vašu písomnú interpeláciu. Vyhlasujem bod programu interpelácie na členov vlády Slovenskej republiky za skončený. Pani poslankyne, páni poslanci, odsúhlasili sme si, že po bode interpelácie zaradíme rokovanie o vládnom návrhu zákona, ktorým sa mení a dopĺňa zákon 447/2008 o peňažných príspevkoch na kompenzáciu ťažko zdravotného postihnutia a o zmene a doplnení niektorých zákonov, ktorý máme uvedený ako tlač 282. Teraz vyhlasujem 10-minútovú prestávku, po ktorej budeme pokračovať v rokovaní o návrhu zákona, ktorý som uviedol, po prerokovaní ktorého budeme pokračovať v rokovaní o dvoch návrhoch vyhlásení, ktorého jedným z predkladateľov je zahraničný výbor, druhým je skupina poslancov, myslím zjednodušene, vyhlásenia k prijatiu ústavy Maďarskej republiky. Panie poslankyne, páni poslanci, vyhlasujem 10-minútovú prestávku. (Prestávka.) (Po prestávke.) Pani poslankyne, páni poslanci, aj to, že pán minister Mihál je... Bol tu, kde je? Je prítomný na rokovaní Národnej rady, tým chcem len povedať, že som vyvrátil všetky pochybnosti tých, ktorí si mysleli, že nehovorím pravdu pri vystúpení pána poslanca Senka s interpeláciou. To adresujem vám, pán poslanec Galbavý. Takže pravdu a vždy len pravdu. (Smiech v sále.) Poprosím vás, pán podpredseda vlády a minister práce, sociálnych vecí a rodiny, aby ste z poverenia vlády Slovenskej republiky Národnej rade zdôvodnili, uviedli a predložili vládny návrh zákona, ktorým sa mení a dopĺňa zákon 447/2008 Z. z. o peňažných príspevkoch na kompenzáciu ťažko zdravotného postihnutia a o zmene a doplnení niektorých zákonov v znení zákona 551/2010 Z. z. a ktorým sa menia a dopĺňajú niektoré zákony . Materiál prerokovávame pod tlačou uvedenou pod poradovým číslom 282. Pán podpredseda vlády a minister práce, sociálnych vecí a rodiny, prosím o uvedenie návrhu. Pán poslanec Jurčík...
Rafaj, Rafael, poslanec NR SR (2010-11-04):
Poslanec Čaplovič, aj ja zdieľam vaše obavy, nazval by som to, z vírusu maďarskej chrípky, ktorá sa šíri hromadne do okolitých štátov. My sme pripravili v minulosti účinnú vakcínu, no a táto vláda hovorí, že tú vakcínu treba hodiť do koša. Mám pocit, že ste ale plakali na nesprávnom hrobe, pretože táto vládna koalícia už x-krát dokázala, že je absolútne hluchá k národnoštátnym záujmom. A myslím si, že keby sme neboli poslanci, ale veterinári, keby nám tu niekto priniesol prípad zvieraťa, ktoré napadlo jeho dieťa alebo iného človeka, tak by sme sa asi museli zhodnúť, že ide alebo je určené na eutanáziu, pretože sme konfrontovaní s prípadom etnickej kolektivizácie. Takže ja vám, vážení páni predkladatelia, odporúčam, choďte najskôr s touto normou, buď na patológiu alebo k nejakému lekárovi, aby vám vysvetlil možno ako Lászlo Valky, maďarský odborník na zahraničné právo, ktorý povedal, že takéto udeľovanie dvojakého občianstva vo veľkom meradle môže byť zdrojom maďarského napätia. Takže už pochopte, to nehovorí len SNS, to nehovorí len strana SMER, to hovoria aj maďarskí normálne uvažujúci odborníci. Tak aspoň akceptujte tieto názory, keď už ste hluchí k slovenskej reči a k slovenským argumentom.
J. Šimko, poslanec: (2009-10-21):
Predseda Národnej rady Slovenskej republiky rozhodnutím č. 1255 z 25. septembra 2009 navrhol prideliť návrh zákona na jeho prerokovanie výborom a navrhol gestorský výbor vrátane lehôt na jeho prerokovanie. Súčasne predseda Národnej rady Slovenskej republiky konštatoval, že návrh zákona spĺňa všetky ustanovené náležitosti podľa zákona o rokovacom poriadku Národnej rady Slovenskej republiky a podľa legislatívnych pravidiel na jeho prerokovanie v Národnej rade Slovenskej republiky. Predloženým návrhom sa predlžuje doba poberania dávky v nezamestnanosti a vnáša sa do systému podpôr v nezamestnanosti viac solidarity. Navrhovaná právna úprava je v súlade s Ústavou Slovenskej republiky a medzinárodnými zmluvami a inými medzinárodnými dokumentmi, ktorými je Slovenská republika viazaná. S ohľadom na oprávnenia, ktoré pre mňa ako spravodajcu výboru vyplývajú, budem navrhovať po všeobecnej rozprave, aby sa Národná rada uzniesla, že prerokuje predmetný návrh zákona v druhom čítaní. V zmysle zákona o rokovacom poriadku a citovaným návrhom predsedu Národnej rady Slovenskej republiky odporúčam Národnej rade Slovenskej republiky prideliť návrh zákona v druhom čítaní na prerokovanie Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre sociálne veci a bývanie, Výboru Národnej rady Slovenskej republiky pre financie, rozpočet a menu. Za gestorský výbor navrhujem Výbor Národnej rady Slovenskej republiky pre sociálne veci a bývanie, pričom odporúčam, aby ho prerokovali výbory, ktorým bol návrh zákona pridelený, v termíne do 30 dní a gestorský výbor v termíne do 31 dní od rozhodnutia prerokovať návrh v druhom čítaní. Pán predseda, skončil som spravodajskú informáciu, môžete otvoriť rozpravu k návrhu zákona.
Suja, Miroslav, poslanec NR SR (2020-11-25):
Ďakujem za slovo, pán predsedajúci. Pán minister, veľmi pekne ďakujem za to, že ste vystúpil a že ste reagoval na moje vystúpenie. Beriem vás za slovo, verím, že to je slovo chlapa a že ako ministerstvo sa budete tomu venovať. Viete našu oblasť to trápi od roku 2006 alebo región Banskobystrického samosprávneho kraja. Na Podpoľaní sa tomu venujeme intenzívne od roku 2011. To sú roky, kde žijú tisícky, desiatky tisíc obyvateľov v neistote a v stálom strachu, že predsa sa niekto dá kúpiť, lebo sme to zažili za veľa rokov aj za všetkých vlád, ktoré doteraz boli. Vždy sa niekto dal kúpiť a pred voľbami nám sľuboval niečo iné a po voľbách platilo úplne niečo iné. Tak verím vášmu slovu a som rád, že ste si to zobral za svoje. Ďakujem.
Sulík, Richard, predseda NR SR (2010-12-14):
Prosím, hlasujte teraz. (Hlasovanie.) Prítomných 146 poslancov, hlasovalo za 110, proti 2, zdržalo sa 33, nehlasoval 1. Pozmeňujúce návrhy boli schválené.
M. Číž, podpredseda NR SR: (2007-12-11):
Pýtam sa, či je všeobecný súhlas s takýmto návrhom. Nie. Vážené kolegyne, prezentujme sa, prosím, a hlasujeme o tomto procedurálnom návrhu. (Hlasovanie.) Prítomných 139 poslancov, za návrh 79 poslancov, proti 59 poslancov, nehlasoval 1 poslanec. Konštatujem, že sme tento návrh schválili, to znamená, že v prerušenom rokovaní o tomto bode programu budeme pokračovať na nasledujúcej schôdzi Národnej rady v januári, predpokladám, keďže riadnu schôdzu nebudeme zvolávať v tomto roku už. Veľmi pekne ďakujem. Takže pokračujeme ďalej, vážené kolegyne. S procedurálnym návrhom sa hlási pán poslanec Brocka, pardon, pán poslanec Mikloško.
Figeľ, Ján, podpredseda NR SR (2014-11-09):
Pán poslanec Kaník, chcete reagovať? Nech sa páči. Nech sa páči, zapnite ho.
Jarjabek, Dušan, poslanec NR SR (2021-10-26):
Ďakujem pekne, pán predseda. Pán minister, ja len toľkoto k tomu všetkému v nadväznosti na slová našeho pána predsedu. Vy máte úplne prirodzené problémy s opozíciou v parlamente. Ale máte úplne neprirodzené problémy s vašou koalíciou. Úplne neprirodzené problémy, keď jednoducho tieto veci vy neriešite a dôsledok toho nesie celá spoločnosť. Ja nebudem hovoriť o tom, ako vás Matovič nakriakol z toho, a teda jeho pážatá, samozrejme, nakriakol z toho, že ste zodpovedný za obete, za slovenské obede covidu. Toto je váš nepriateľ, pán minister. SMER je iba váš tvrdý politický oponent. No a tak trochu nadľahčene, viete, ja som na vašu energetickú krízu pripravený, pán minister, zobral som si okuliare, ktoré majú vlastný zdroj. Všimnite si, svietim si sám, no a držím sa hesla – zasvieť si sám, keď ti Sulík nezasvieti. (Smiech v sále.)
Glváč, Martin, podpredseda NR SR (2019-09-25):
Chce sa vyjadriť k rozprave spravodajca? Nie. Prerušujem rokovanie o tomto bode programu. V rokovaní budeme pokračovať v prerušenej rozprave v prvom čítaní o návrhu poslanca Matoviča na vydanie zákona, ktorým sa mení a dopĺňa zákon č. 120/1993 Z. z. o platových pomeroch niektorých ústavných činiteľov (tlač 1484). V stredu 22. mája 2019 neukončil svoje vystúpenie do rozpravy ústne prihlásený navrhovateľ poslanec Matovič, ktorému dávam slovo. A súčasne poprosím pána spravodajcu z výboru pre financie a rozpočet pána poslanca Kecskésa, aby zaujal miesto. (Pokračovanie rokovania o návrhu poslanca Národnej rady Slovenskej republiky Igora Matoviča na vydanie zákona, ktorým sa mení a dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov , tlač 1484.)
Viskupič, Jozef, poslanec NR SR (2014-02-05):
Ďakujem, Igor, za uvedenie tejto témy, ktorú ako OBYČAJNÍ ĽUDIA a nezávislé osobnosti zastávame od vstupov, vstupu do politiky, môžeme povedať, že tvorí DNA nášho pôsobenia, a to je nastaviť pravidlá tak, aby rakovina spoločnosti, a to sú politické nominácie, boli odstránené – či už zo štátnych firiem, ale aj štátnej správy ako takej. Ale mám, mám v sebe obrovskú mieru skepsy, že kde a s kým s v tejto téme v tejto sále spojíme, pretože nie je tu veľa zástupcov vládnej strany, a skôr kritika, ktorú aj počas tvojho prejavu prichádzala, že ktoré sú to tie krajiny, ktoré sa s týmto vysporiadali, pozrite sa, čo chcú spraviť za pol roka, rozvracia krajinu, nejdú z úst opozičných, ale z úst našich akože, pardon, z vládnych, ale z úst našich akože opozičných priateľov. Myslím si, že rýpeme do základného bodu, motivačného bodu, prečo niektorí ľudia do politiky vôbec vstupujú. Majú predstavu, že sa dostanú na nejaké kandidátky strán, a ak ich strana uspeje, tak ich úlohou v politike je politicky nominovať, dosádzať svojich ľudí zo svojho okolia, ktorí možno pomáhali s kampaňou, možno robia niečo pre stranu, a týchto ľudí mimo odbornosť, mimo akejkoľvek otázky, ktoré by vedeli, či vedia riadiť alebo nevedia riadiť, tak dostanú proste odmenu a dosádzajú si ich do štátnych podnikov alebo samosprávy, alebo štátnej správy. Mám pocit, že tuto bude... (Prerušenie vystúpenia časomerom.)
Kočiš, Eduard, poslanec NR SR (2020-04-23):
Ďakujem pekne, pán predsedajúci. Pán kolega Pollák, povedal ste tu dosť veľa vecí. Za dve minúty asi nestihnem na všetko reagovať, ale pokúsim sa. Čo sa týka opakovania ročníkov rómskych žiakov. No, po mnohých, ale mnohých rozhovoroch s učiteľmi na školách je to vlastne skoro nemožné. Jednoducho žiak, ktorý nemá vedomosti, nemá zručnosti, nedokáže ich určitým spôsobom nabrať, jednoducho nemôže byť len na základe svojej národnostnej etnicity, alebo to, že je z marginalizovanej skupiny obyvateľstva, pustený do vyššieho ročníka. Jednoducho je to trápenie pre to dieťa, je to trápenie pre daného učiteľa. Bude sa trápiť jeden, bude sa trápiť druhý a v konečnom dôsledku budú sa trápiť všetci jeho spolužiaci a vyučujúcemu z toho narastú rohy. Ak to bude naozaj uvedené do praxe, bude to naozaj len veľmi, ale veľmi zle. Nebude to krok dopredu, bude to sedem krokov naľavo, tri napravo a nakoniec padneme všetci na hubu. Práca a vzdelanie, vzdelanie a práca. To sú dve úplne prepojené nádoby. Nedá sa bez toho fungovať. Keď nemáte prácu, automaticky asi nemáte vzdelanie. Ak nemáte vzdelanie, nemôžete dostať prácu. To znamená, že v prvom rade niekto niekde zlyhal. Nie je to problém päťročný, desaťročný, pätnásťročný, dvadsaťročný. Je to problém x-y rokov dozadu, možno aj päťdesiat. A na záver už len, čo ma tak ako v krátkosti naozaj napadlo, lebo veľa by som toho vedel povedať. Všetky tie nezmyselné projekty na úradoch splnomocnenca vlády boli realizované predovšetkým splnomocnencami vlády, ktorí boli Rómovia. Spomeniem, Botošová, Danihel, Ravasz, Pollák a pani Orgovánová. Tam sa prepralo najviac peňazí, minuli sa účinkom a jednoducho všetky peniaze mohli byť použité oveľa rozumnejšie. Ďakujem.
Šipoš, Michal, poslanec NR SR (2022-10-05):
Máte to tam.
Zmajkovičová, Renáta, podpredsedníčka NR SR (2012-07-31):
S faktickými poznámkami na vystúpenie pána poslanca, poprosím, desať? Viac asi? Desať poslancov? Jedenásť poslancov. Uzatváram možnosť prihlásiť sa s faktickou poznámkou. Faktická poznámka, pán poslanec Frešo.
Pellegrini, Peter, predseda NR SR (2015-05-14):
Poprosím vás, aby ste zachovali kľud v rokovacej sále, aby pán poslanec mal dôstojné miesto na svoje vystúpenie. Nech sa páči.
Kažimír, Peter, podpredseda vlády a minister financií SR (2012-06-28):
Ďakujem, pán predseda, za slovo. Dámy a páni, dobrý deň vám prajem všetkým. Dovoľte mi predstaviť návrh zákona, ktorý už je pre mňa evergreenom v posledné dni z hľadiska toho, ako som pred vás predstúpil, či už s návrhom na skrátené legislatívne konanie, prvé čítanie, rokovanie vo výboroch. Viete veľmi dobre, že ide o návrh zákona, ktorý je zhmotnením zmluvy, ktorú sme v tejto Národnej rade, alebo ktorú ste schválili väčšinou stoosemnástich hlasov. Aby táto zmluva bola platná, musíme ju dať do súladu s národnou legislatívou. Pre vašu informáciu, ak by tento zákon bol schválený, následne ho podpíše prezident, pán prezident, začína mu plynúť 15-dňová lehota na to, aby sme v zmysle zmluvy a splátkového kalendára na splatenie prvej časti kapitálu, začína teda plynúť 15-dňová lehota na to, aby sme zaplatili prvú splátku vo výške skoro 132 mil. eur. Aby nám bolo všetkým jasné, o čo ide. Takže tak isto, nechcem predbiehať, ale tá debata na príslušných výboroch bola búrlivá, predpokladám, ale veľmi vecná, predpokladám, že podobne tomu bude aj teraz v pléne. A ja som pripravený, samozrejme, na všetky podnety reagovať. Ďakujem.
Laššáková, Jana, podpredsedníčka NR SR (2013-09-13):
Ešte písomne prihlásený bol do rozpravy pán poslanec Beblavý, ktorý je zároveň aj ospravedlnený z dnešnej schôdze, keďže je už druhýkrát, stráca poradie. Skončili sa písomne prihlásení a teda všetci vystúpili, ktorí boli písomne prihlásení do rozpravy páni poslanci. Teraz dávam možnosť prihlásiť sa do rozpravy ústne. Pán poslanec Hraško. Končím možnosť prihlásiť sa do rozpravy ústne. Nech sa páči, pán poslanec, máte slovo.
Hladký, Pavol, poslanec NR SR (2010-09-08):
Ďakujem, pán predsedajúci. Prosím, dajte hlasovať o návrhu uznesenia tak, ako je uvedené v tlači 73. Národná rada Slovenskej republiky podľa čl. 86 písm. h) Ústavy Slovenskej republiky a ustanovenia § 6 ods. 3 zákona č. 321/2002 o ozbrojených silách Slovenskej republiky v znení neskorších predpisov 1. berie na vedomie návrh na určenie ozbrojených síl Slovenskej republiky na plnenie úloh zabezpečenia nedotknuteľnosti vzdušného priestoru Slovenskej republiky v rámci Organizácie Severoatlantickej zmluvy; 2. podľa čl. 86 písm. k) a l) Ústavy Slovenskej republiky vyslovuje súhlas s vyslaním určených ozbrojených síl Slovenskej republiky mimo územia Slovenskej republiky a s prítomnosťou zahraničných ozbrojených síl na území Slovenskej republiky v súvislosti s plnením úloh zabezpečenia nedotknuteľnosti vzdušného priestoru v rámci Organizácie Severoatlantickej zmluvy.
Bugár, Béla, podpredseda NR SR (2016-05-18):
Ďakujem pekne Ešte pred tým, čo by som odovzdal slovo spravodajcovi, prosím vás, ten, ktorý má svoje osobné vozidlo v garáži SC 449CR, SC, teda Senec, 449CR, aby prišiel k rečníckemu pultu alebo teda k pultu predsedajúceho. Takže, nech sa páči, dávam slovo spravodajcovi, ktorého určil navrhnutý gestorský výbor pre verejnú správu a regionálny rozvoj, poslancovi Gáborovi Grendelovi. Nech sa páči, pán poslanec.
Šuca, Peter, poslanec NR SR (2022-04-29):
Ďakujem pekne za slovo, pán predsedajúci. Pani poslankyňa Janka Vaľová, chcem ti poďakovať za tvoje vystúpenie v rozprave. Správne si povedala, že o výsledku hlasovania o vydaní Roberta Fica na väzobné stíhanie je vopred rozhodnuté a musí ísť do vyšetrovacej väzby. Roberta Kaliňáka už vo vyšetrovacej väzbe na základe šialeného konštruktu o zločineckej skupine majú. Potrebujú tam dostať aj predsedu strany Roberta Fica, aby im zavreli ústa obidvom. Renomovaní právnici hovoria, že tento skutok je nadkvalifikovaný a že spĺňa skutkovú podstatu prečinu. Prečo asi tento skutok je nadkvalifikovaný? No preto, aby patril pod jurisdikciu špeciálnej prokuratúry, aby si tam s ním mohli robiť, čo chcú. Ty pamätáš, Janka, svojho času tu sedel pán poslanec za SaS Rajtár, mal šikovného asistenta Rybaniča, ktorý sa nabúral do účtov bankových pána Fica, pána Kaliňáka, pána Počiatka a robili z neho národného hrdinu. Robili z neho hrdinu, ktorý dokázal vyňúrať informácie o peniazoch, pohyboch Fica a Kaliňáka a Počiatka. Toto bolo všetko v poriadku. Urobila ste taký krátky historický exkurz a spomenula si, čo sa dialo v čase fašistického Nemecka, tak ja sa dostanem ešte ďalej. Dostanem sa do francúzskej revolúcie a tam bolo také výnimočné meno, ktoré sa volá Maximilián Robespierre, on bol šéf Jakobínov, vedúca osobnosť revolúcie. Veľmi výborný rečník, vynikajúci politik, len ako nástroj na presadenie svojho politického názoru vyrobili gilotínu. Na tej iste gilotíne padla hlava Ľudovíta XVI., francúzskeho kráľa, Márie Antoinetty a jeho politického protivníka Dantona. O pár mesiacov padla hlava aj pána Maximiliána Robespierra. Len taký krátky historický exkurz. Ďakujem pekne.
Danko, Andrej, predseda NR SR (2018-09-12):
Pán poslanec Dostál, s reakciou.
Blanár, Juraj, podpredseda NR SR (2021-09-30):
Pán poslanec Pčolinský, môžete reagovať na faktickú poznámku.
Hort, Milan, podpredseda NR SR (2011-03-24):
Ďakujem, pán minister. Zaujmite miesto pre navrhovateľov. A teraz dávam slovo spoločnému spravodajcovi z výboru pre obranu a bezpečnosť poslancovi Martinovi Froncovi, aby nás informoval o výsledku rokovania výborov a aby odôvodnil návrh a stanovisko gestorského výboru. Nech sa páči.
Lehotský, Tomáš, poslanec NR SR (2022-02-03):
Ďakujem veľmi pekne. Áno, vy hovoríte často o svojich pocitoch, o ktorých ste presvedčený, žiaľ, sú to len pocity. Hovoríte, že neviem dokázaním vyvrátiť to, že či tí ľudia, ktorí zomreli na covid, zomreli kvôli covidu, hovoríte, že vy to neviete. No tak áno, vy to neviete, však vy mnoho vecí neviete, v každom prípade iné vysvetlenie ako to, že za rok 2021 zomrelo viac ako 20-tisíc ľudí navyše oproti roku 2019, roku bez covidu, je jasným faktom, že prečo tí ľudia zomreli. K tým 50 %, no stačí sa pozrieť na prieskum voličov, ktorí voliči hovoria, že sú zaočkovaní, ktorí nie sú zaočkovaní. A opakujem to, čo som povedal v tej rozprave, tí ľudia, kým ste neotvorili túto tému vy a nielen vy, samozrejme, však vy máte sedem-osem percent, ale aj iní antivaxeri v tejto sále, tak tí ľudia nemali na vakcínu názor. Samozrejme, že ju nemali, opakujem ešte raz, ja nemám názor na kazy v mojich zuboch, lebo nie som na to odborník, tí ľudia nie sú odborníci na vakcínu, tí ľudia počúvajú to, čo hovoria pre nich ich autority. A pre nich ste autority vy, preto hovorím o vašej zodpovednosti, vašej obrovskej zodpovednosti za tú situáciu, ktorá tu je. A, pán Urban, viem, že ste sa teda prihlásili, tak ja by som veľmi rád chcel počuť odpoveď na tú moju otázku teda, že či spochybňujete EMA alebo nespochybňujete EMA. Ďakujem veľmi pekne.
Fiačan, Ivan, predseda Ústavného súdu SR ():
Vážená Národná rada Slovenskej republiky, eminencie, excelencie, ctení hostia, ako predseda Ústavného súdu Slovenskej republiky osvedčujem, že v zmysle Ústavy Slovenskej republiky pani Zuzana Čaputová zložila ústavou predpísaný sľub na funkciu prezidenta Slovenskej republiky. Vyhlasujem, že zložením sľubu sa pani Zuzana Čaputová ujíma funkcie prezidentky Slovenskej republiky. Zároveň na základe zákona o vyznamenaniach Slovenskej republiky odovzdávam pani prezidentke Zuzane Čaputovej najvyššie triedy všetkých štátnych vyznamenaní: Rad Andreja Hlinku, Rad Ľudovíta Štúra, Kríž Milana Rastislava Štefánika a Pribinov kríž. (Dlhotrvajúci potlesk.) (Veliteľ Čestnej stráže prezidenta SR velí na poctu zbraň.) (Hymna Slovenskej republiky.) (Súbežne s hymnou prebieha vypálenie 20 delostreleckých sálv pri Dunaji z Tyršovho nábrežia.)
Figeľ, Ján, podpredseda NR SR (2012-06-21):
Ďakujem pekne. Ďalším rečníkom je pán Igor Matovič.
Laurenčík, Milan, podpredseda NR SR (2021-06-23):
Poslednú faktickú poznámku má pán poslanec Tomáš Taraba.
K. Sárközy, poslankyňa: (2003-05-21):
Z. Martináková, podpredsedníčka NR SR: Pani poslankyňa, budeme teda hlasovať.
Sulík, Richard, predseda NR SR (2010-11-05):
Ďakujem pekne. Slovo má pani poslankyňa Kiššová.
Bugár, Béla, podpredseda NR SR (2019-10-16):
Prezentujme sa a hlasujme. (Hlasovanie.) Prítomných 140, za 77, proti 52, zdržalo sa 10 poslancov, 1 nehlasoval. Lehotu sme skrátili. Nech sa páči.
B. Bugár, podpredseda NR SR: (2003-01-15):
K. Ondriaš, poslanec: Tú noc sa hovorilo o hlasovaní, o referende. Predchádzajúci parlament už hlasoval za referendum do NATO v roku 1997. A niektorí poslanci hlasovali za. My by sme mohli porovnať aj to porovnáme, ako sa menia názory. Tu sa hovorí, že bude sa plytvať finančnými prostriedky štátu vo výške 200 mil. korún. Len kriminalita nás ročne stojí 16 mld. korún, za socializmu v roku 1989 to bolo 300 mil., teraz je to 16 mld.. Čo keby sme namiesto toho diskutovali o tom, ako tých 16 mld. odstrániť? Zadlženosť 500 mld., platenie dlhu a úrokov nás stojí týždenne 1 mld. až 2 mld. korún a dlh nám neklesá. A takto je to 5 rokov. Pozrite si štatistiku OSN, ktorá to vyhodnocuje, aj štatistiku Svetovej banky. Všetko sa dá nájsť na internete. Dotkol by som sa krásnej vety poslanca Mikloška: „O veciach vojny nemajú čo rozhodovať občania krajiny, ale politici,“ – a to je ten problém, keby posledných 200 rokov o veciach vojny rozhodovali občania, tak tu vojny nie sú, to je tá chyba (Potlesk.) – „Komunistická strana získava lacnú politickú propagandu v tomto.“ Neviem, možno získava, možno nie, ale je to trhová ekonomika. Bolo tu konštatované, že Slovensko nebude nútené zúčastňovať sa niečoho, s čím nesúhlasí. Ja tak skoro aj napoly verím tomu, lebo my tam pôjdeme dobrovoľne, ako už boli sme v Afganistane a v Iraku. Je zaujímavé, že počas vstupu sovietskych vojsk do Afganistanu ako členovia Varšavskej zmluvy sme neboli požiadaní tam ísť ani sme tam nešli. A je zaujímavé, že všetky členské krajiny NATO nepropagujú, že pôjdu do Iraku. A my ako nečlenská krajina to propagujeme. Chcel by som povedať, že, ako tu poslankyňa, myslím, pani Belohorská spomenula, metódu hlavného článku – Lenin – naštudujeme si. Ďalej sa tu často hovorilo: „Volili nás občania, lebo chceli ísť do NATO a my sme mali v programe NATO.“ Toto by bolo správne pri jednej podmienke, keby celý váš volebný program mal jednu vetu: „Ak nás budete voliť, pôjdeme do NATO.“ A potom by sme mohli povedať, áno, bolo to ako referendum. Lenže tam by sa tiež muselo spočítať, koľko občanov vládnu koalíciu volilo, myslím, že 29,1 %. Ja vám ďakujem za podnetné myšlienky. Viac odpovedí nemám, lebo mi vyšiel papier a vôbec som nepočítal, že bude taká pekná a krásna diskusia. Ďakujem vám za pozornosť. (Potlesk.)
Pellegrini, Peter, podpredseda NR SR (2020-03-24):
Ďakujem pekne. Pán poslanec, na vaše vystúpenie osem faktických poznámok. Poslednou je pani poslankyňa Vaľová. Pán poslanec Šudík, nech sa páči.
D. Lipšic, podpredseda vlády a minister spravodlivosti SR: (2004-06-24):
Cezhraničné spory v rámci Európskej únie sa navyše obyčajne spájajú aj s dlhším konaním a vyššími nákladmi ako domáce spory. Preto je veľmi dôležité, aby legislatíva umožňovala mimosúdne riešenie sporov. Národná rada pre dvomi rokmi prijala moderný zákon o rozhodcovskom konaní, o arbitráži a teraz by mala doplniť variáciu mimosúdnych riešení sporov ešte aj o zmierovacie konanie, teda mediáciu. V mediácii ako forme mimosúdneho riešenia sporov, kde rozhodnutia nerobia mediátori, iba pomáhajú stranám, aby vyriešili svoj spor, nepristupujú strany k sebe konfrontačne. Ide skôr o proces ich vzájomného približovania, v ktorom sa sami rozhodujú pre spôsob riešenia svojho sporu a v tomto procese zohrávajú aktívnejšiu úlohu, pretože sa sami snažia nájsť riešenie, ktoré je pre ne  najvyhovujúcejšie. Tento konsenzuálny prístup zvyšuje pravdepodobnosť toho, že po urovnaní sporu budú strany schopné pokračovať vo svojich obchodných alebo iných vzťahoch. Mediácia nie je nášmu právnemu poriadku celkom cudzia, pretože zmier pri menej závažných deliktoch je možné uzavrieť aj podľa Trestného poriadku v prípade súhlasu poškodeného a splnenia ďalších podmienok a prvé skúsenosti so zmierom sú pozitívne a zrejme počet uzavretých zmierov v trestnom konaní bude stúpať. Na záver si dovolím ešte jednu poznámku. Zákony, ktoré umožňujú mimosúdne riešenie sporov, sú len prvým krokom. Síce nevyhnutným, ale prvým krokom, pretože dôležité je, akým spôsobom budú rôzne formy mimosúdneho riešenia sporov aplikované v praxi. Takisto mi dovoľte vyjadriť súhlas so stanoviskom ústavnoprávneho výboru ako gestorského výboru, ktorý je uvedený v spoločnej správe, ku ktorej nemám žiadne pripomienky. Ďakujem, pán podpredseda.
Jurinová, Erika, poslankyňa NR SR (2017-06-21):
Iba veľmi kratučko. V rozprave vystúpili štyria páni poslanci, neboli podané žiadne procedurálne návrhy. Svoje vystúpenie ukončím naozaj tým, čo bolo povedané teraz v závere, aby sme tými zmenami, ktoré prichádzajú a ktoré budú prichádzať aj pri zmene zákona o Ústave pamäti národa, aby sme nezobrali svedomie národa práve možnože nie celkom rozvážnym konaním. Ďakujem pekne.
Danko, Andrej, predseda NR SR (2020-02-20):
Ďakujem, pani poslankyňa. S reakciou na faktické, pán poslanec Tomáš.
Jílek, Rastislav, poslanec NR SR (2020-11-03):
Pán predsedajúci, dajte, prosím, hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona na prerokovanie výborom: Ústavnoprávnemu výboru Národnej rady Slovenskej republiky a Výboru Národnej rady Slovenskej republiky pre hospodárske záležitosti. Ďalej aby za gestorský výbor určila hlasovaním Výbor Národnej rady Slovenskej republiky pre hospodárske záležitosti a aby určené výbory návrh zákona prerokovali do 30 dní a v gestorskom výbore do 32 dní od prerokovania návrhu zákona v Národnej rade Slovenskej republiky v prvom čítaní.
Hrušovský, Pavol, podpredseda NR SR (2011-09-06):
Ďakujem, pán poslanec. Prosím, aby ste zaujali miesto pre spravodajcov. Otváram rozpravu o návrhu zákona. Nedostal som žiadne písomné prihlášky, preto sa chcem opýtať, či sa niekto z prítomných poslancov chce prihlásiť do rozpravy ústne. Nie. Vyhlasujem rozpravu o tomto bode programu za skončenú a prerušujem rokovanie o vládnom návrhu zákona o ochrane hospodárskej súťaže. Chcem poďakovať pani ministerke spravodlivosti za predloženie viacerých vládnych návrhov zákonov aj pánom spoločným spravodajcom. Tešíme sa na druhé čítania, pani ministerka, kde to nebudete mať také jednoduché. Panie poslankyne, páni poslanci, chcem navrhnúť, ak bude všeobecný súhlas, keďže nám zostáva ešte 15-minút do lehoty rokovania Národnej rady Slovenskej republiky, aby sme prerušili rokovanie, keďže predkladateľom ďalších návrhov zákonov je minister financií a je ich viacej, odporúčam, aby sme v bloku prerokovali všetky vládne návrhy a začali o nich rokovať zajtra ráno o deviatej. Je všeobecný súhlas? (Súhlasná reakcia pléna.) Ďakujem pekne. Páni poslanci, prajem vám príjemný večer a dovidenia zajtra o deviatej na pokračujúcom rokovaní 22. schôdze Národnej rady. (Prerušenie rokovania o 18.43 hodine.)
Danko, Andrej, predseda NR SR (2017-02-10):
Pán poslanec Sloboda.
Zmajkovičová, Renáta, podpredsedníčka NR SR (2012-12-06):
S faktickými poznámkami jeden poslanec. Uzatváram možnosť prihlásiť sa s faktickou poznámkou. Pán poslanec Kaník.
J. Kužma, poslanec: (2001-09-06):
Druhou filozofickou pravdou je, že aj toto je daňové zaťaženie a to my máme, žiaľbohu, najväčšie z krajín V-4, ale aj ostatných krajín. A my sme schválili program, kde tento rok už mal byť rozvojový. A ja to poviem vulgárne, ja keď auto chcem naštartovať, tak potrebujem viacej ampérov z baterky, ako keď to auto ide. A my sme nevytvorili zdroje na to, aby sme naštartovali ekonomiku v roku 2001, v roku 2002, ako sme to sľúbili. A to je kvôli tomu, že sme neškrtli na socialistickú výdavkovú časť. Ďakujem.
Figeľ, Ján, podpredseda NR SR (2013-09-18):
Ďakujem pekne. K tomu nie je potrebná prestávka. Keď tak, poprosím pani kolegyňu Laššákovú, aby to tlmočila aj predsedovi, aby parlament bol pre občanov, podľa pravidiel, podľa práva aj možností. Budeme pokračovať v rozprave, prvým rečníkom je Richard Sulík... (Ruch v sále.) Poprosím o kľud. Richard Sulík nie je prítomný. (Sústavný ruch v sále.) Poprosím o kľud. Pán kolega... Nech sa páči, slovo má Alojz Hlina.
Laššáková, Jana, podpredsedníčka NR SR (2015-11-26):
Ďakujem pekne, pán minister. Pán poslanec, chcete položiť doplňujúcu otázku? Nie. Ďakujem vám pekne. Ideme na ďalšiu otázku. V porovnaní siedmu otázku položil pán poslanec Jozef Mikloško, podpredsedovi vlády a ministrovi financií Slovenskej republiky Petrovi Kažimírovi, ktorého zastupuje pán minister školstva Draxler, a otázka znie. „V zariadeniach hromadnej dopravy sa objavujú reklamy, ktoré ponúkajú dôchodcom švajčiarske dôchodky cez reverznú hypotéku. Hypotekárna agentúra od dôchodcu odkúpi dom a pokiaľ nezomrie, vypláca mu za určitých podmienok doživotnú rentu. Urobilo ministerstvo financií analýzu reverzných hypoték? Naša legislatíva nezakazuje tento druh hypotéky, ale nemali by tieto agentúry mať k tomu licenciu? Nemali by byť tieto operácie pod dohľadom Národnej banky Slovenska?“ Veľmi zaujímavá otázka. Poprosím vás o odpoveď, pán minister, ako aj o oznámenie ukončenia odpovede.
I. Šaško, poslanec: (2007-05-10):
Ďalej, aby týmto hlasovaním za gestorský výbor určila Výbor Národnej rady Slovenskej republiky pre verejnú správu a regionálny rozvoj a určila lehoty na prerokovanie návrhu zákona výborom do 18. júna 2007 a gestorskému výboru do 19. júna 2007.
Hrnčiar, Andrej, doterajší podpredseda NR SR (2020-03-20):
Pán poslanec Filip Kuffa.
Švejna, Ivan, poslanec NR SR (2014-11-27):
Ešte môžem pozmeňovák? Ja by som žiadal, aby tento zákon bol stiahnutý.
Hort, Milan, podpredseda NR SR (2011-09-14):
S faktickými poznámkami na vystúpenie pána ministra sa prihlásili celkom piati poslanci. Uzatváram možnosť prihlásiť sa s faktickou poznámkou. Posledným je pán poslanec Martinák. A prvý, ktorý teraz vystúpi vo faktickej poznámke, je pán poslanec Dušan Jarjabek, nech sa páči.
Zmajkovičová, Renáta, podpredsedníčka NR SR (2012-06-29):
Ďakujem, pán overovateľ. Takže konštatujem, že Národná rada zvolila Andreja Bartakoviča a Miroslava Maďara za kandidátov na vymenovanie za členov výberových komisií uskutočňujúcich výberové konanie na voľné miesta sudcov. Nakoniec prosím, pán overovateľ, oznámenie výsledkov tajného hlasovania o návrhu na voľbu predsedu Úradu pre verejné obstarávanie (tlač 61). Nech sa páči.
Huba, Mikuláš, poslanec NR SR (2013-11-28):
Ďakujem pekne za slovo. Pán kolega Martinák veľmi rád používa slovné spojenie „takzvaní ochranári“. Ja ho, s dovolením, budem trochu parafrázovať. Niekedy mám pocit, že zaraďuje aj mňa do tej kategórie, ale, dobre, nikdy to nahlas nepovedal, ale niekedy sa medzi týchto takzvaných ochranárov aj celkom rád hlásim (v chápaní pána Martináka). Ale ja to parafrázujem trošku v inom kontexte, v kontexte takzvaných chránených území na Slovensku. Ja poznám pomerne dobre oficiálne štatistiky o výmere jednotlivých chránených území a netvrdím preto, že by som nepoznal štatistiky, že tu reálne chránime, aj to nie vždy dôsledne, tie rádovo 2 % území v najvyššom stupni ochrany. Tie ostatné požívajú naozaj len veľmi formálnu ochranu. Zoberme si chránené krajinné oblasti s prevažujúcim druhým stupňom ochrany. Tam tie obmedzenia sú také minimálne, že naozaj je to na hranici formálnosti. Ale takisto aj v tých „trojkách“ v národných parkoch to nie je bohviečo. Takisto chránené vtáčie územia nekladú nejaké zvlášť veľké obmedzenia, rozhodne nie celoročne na vlastníkov pozemkov, na ktoré sa vzťahujú. Čo sa týka výrubu drevín a tých náhradných výsadieb, máme s nimi bohaté skúsenosti napríklad z Bratislavy. Ja viem, že toto je iný typ zelene, táto je voľne rastúca, tu hovoríme o mestskej zeleni. Ale keď si zoberieme náhradné výsadby na území Bratislavy, ktoré sú tiež povinné a na ktoré sa pán poslanec odvolával, tak naozaj dopadajú fiaskom, lebo sa tiež realizujú veľmi, veľmi formálne... (Prerušenie vystúpenia časomerom.)
Pellegrini, Peter, predseda NR SR (2024-02-08):
Prezentujme sa a hlasujme o bode 242 druhého pozmeňujúceho návrhu pána poslanca Galka. (Hlasovanie.) Prítomných 127, za 16, proti 77, zdržalo sa 32, 2 nehlasovali. Bod sme neschválili.
P. Hrušovský, predseda NR SR: (2005-09-21):
Poprosím pána ministra pôdohospodárstva, aby uviedol a odôvodnil v mene vlády Slovenskej republiky vládny návrh zákona o chove rýb a iných vodných živočíchov (tlač 1230). Nech sa páči.
Číž, Miroslav, podpredseda NR SR (2015-11-12):
Ďakujem. S reakciou pani poslankyňa Šípošová, má slovo.
P. Paška, predseda NR SR: (2009-06-19):
(Hlasovanie.) 139 prítomných, 87 za, 7 proti, 44 sa zdržalo, 1 nehlasoval. Konštatujem, že sme schválili návrh zákona č. 576/2004 Z. z. o zdravotnej starostlivosti. Teraz poprosím pána poslanca Richtera, aby uviedol v druhom čítaní hlasovanie o návrhu poslanca Národnej rady Slovenskej republiky Martina Pada na vydanie zákona, ktorým sa mení a dopĺňa zákon č. 8/2009 Z. z. o cestnej premávke a o zmene a doplnení niektorých zákonov , je to tlač 1032.
Grendel, Gábor, poslanec NR SR (2024-06-26):
Dve poznámky mi ešte napadli v tejto súvislosti. Po prvé, že ďalší vývoj v tejto téme potvrdzuje, že to stanovisko Rady pre rozpočtovú zodpovednosť bolo namieste, lebo už čo je rozpočtovo zodpovedné na tom, že si štát prenajme na nábreží Dunaja priestory pre nové ministerstvo za násobne vyššiu cenu, ako by sa dali priestory prenajať v iných lokalitách od iných majiteľov budov, alebo ak by ministerstvo si otvorilo v nejakej štátnej budove. Čiže tá otázka rozpočtovej zodpovednosti bola určite namieste. A druhá moja poznámka je, pán poslanec Jakab, citoval si z toho návrhu, že postup predsedu výboru bol účelový a ja si myslím, že definícia účelovosti je úplne iná. Ak niekto tu postupoval účelovo, tak to bola vládna väčšina vo výbore, ktorej sa nepáčilo, že predseda výboru má kompetenciu prerušiť rokovanie výboru a to prerušenie nebolo samoúčelné. On neporušil rokovanie výboru s nejakou obštrukciou, že tak mám tu kompetenciu, prerušujem rokovanie výboru do troch mesiacov a stretneme sa niekedy pred letnými prázdninami. Využil tú svoju kompetenciu, nie zneužil, využil, aby si vypýtal stanovisko Rady pre rozpočtovú zodpovednosť. A ak je tu niekto, ak tu niekto postupoval účelovo, tak to bola vládna väčšina, ktorá v tomto výbore zareagovala tak, že využila svoje väčšinové postavenie a zmenila rokovací poriadok výboru pre regionálny rozvoj. To je účelové. Využiť väčšinu, využiť tú koaličnú väčšinu a zvalcovať menšinu opozičnú.
Š. Rusnák, poslanec: (2001-11-06):
„Gestorský výbor na základe stanovísk výborov k návrhu poslanca Národnej rady Slovenskej republiky Roberta Fica na vydanie zákona, ktorým sa mení a dopĺňa zákon Národnej rady Slovenskej republiky č. 387/1996 Z. z. o zamestnanosti v znení neskorších predpisov (tlač 992), odporúča Národnej rade návrh zákona vrátiť navrhovateľovi zákona na dopracovanie.“ I. Presperín, podpredseda NR SR: Prosím, je tu návrh, ktorý predniesol pán spoločný spravodajca. Žiadam vás, aby ste o tomto návrhu hlasovali. Hlasujte, prosím. Ide o tlač 992. (Hlasovanie.) Prítomných 79, za 44, proti 14, zdržalo sa 21, hlasovali všetci. Tento návrh na uznesenie bol prijatý, a teda Národná rada vrátila návrh zákona navrhovateľovi zákona na dopracovanie. Ďalej budeme teda hlasovať o tlači 1039, návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 387/1996 Z. z. o zamestnanosti v znení neskorších predpisov . Pán poslanec Rusnák, máte slovo.
M. Fronc, poslanec: (2006-08-03):
Čo sa týka podpory vedy a výskumu APVV – 800 mil. korún, reformný zákon, podpory medzinárodných organizácií, pán poslanec, pardon, ospravedlňujem sa, pán podpredseda vlády, ospravedlňujem sa, CERN napríklad, viete, akí sme úspešní, čo tam dávame, koľko peňazí tam ide, aké tam máme projekty? Ale chcel by som sa vrátiť aj k svojmu pôsobeniu. Ako štátny tajomník som bol zodpovedný za vysoké školy a reformný zákon bol tento prijatý a že ste nechceli prijať zákon reformný o výchove a vzdelávaní... (Prerušenie vystúpenia časomierou.)
Danko, Andrej, podpredseda NR SR (2023-12-19):
Pani poslankyňa Števulová.
Laurenčík, Milan, podpredseda NR SR (2022-06-24):
Sedem faktických poznámok, končím možnosť prihlásiť sa s faktickou poznámkou. Ako prvý vystúpi pán poslanec Miroslav Suja, nech sa páči.
Laššáková, Jana, podpredsedníčka NR SR (2014-11-08):
Ale ste aj písomne prihlásený.
V. Veteška, podpredseda NR SR: (2003-12-11):
L. Polka, poslanec: Ďakujem za dobrosrdečnosť. Išlo mi hlavne o tých kolegov, ktorí tu sedia po ľavej a po pravej ruke. Ak to oni robia poctivo a vážne, myslím si, že aj tou kávou by ste ich, pán podpredseda, mohli ohodnotiť.
Glváč, Martin, podpredseda NR SR (2019-01-31):
Ďakujem. S faktickým poznámkami poslancami dvaja poslanci. Končím možnosť prihlásiť sa. Pán poslanec Mizík, nech sa páči.
Poliačik, Martin, poslanec NR SR (2017-12-13):
Kolegovia, veď už to vydržte, pani Vaľová. Pani Vaľová, správajte sa, prosím vás. Ja by som čakal, pán Číž, že vy sa rozlúčite s Jofom, lebo nikto sa nerozprával s ním tak dlho ako vy v tomto parlamente, ale spravím to aj za vás. Sedem rokov sme tu boli, ja už teda k veci nepôjdem, nepôjdem ani k poďakovaniam za robotu, lebo to spravili tvoji kolegovia. Ja sa chcem iba poďakovať za priateľstvo, lebo do politiky sa kamaráti hľadať nechodia, ale ty si bol výnimka a možnože kolegovia tuto vedľa to úplne nepoznajú. Ale ja som rád, že som mal tú možnosť tu sedem rokov byť. Ďakujem za konfrontácie, ďakujem za diskusie, ďakujem za častokrát výzvy a ďakujem aj za to, že keď sme v 2010 sem prišli s prísľubom novej politickej kultúry, tak vašim zvolením vo vúckarských voľbách sa tá pretavuje aj na úroveň samosprávy. Že to, čo sa sľubovalo v roku 2010 a sčasti bolo naplnené vládou Ivety Radičovej, sa teraz možno vo forme novej nádeje prenesie aj na úroveň samospráv. Veľmi dúfam, že aj ty, aj tvoja práca, aj práca Eriky, aj ďalších zvolených županov na úrovni krajov ukážu, že sa to dá urobiť inak a potom sa to ukáže aj v parlamentných voľbách. Ďakujem ešte raz.
Podmanický, Ján, poslanec NR SR (2011-03-29):
Pán podpredseda parlamentu, vy porušujete rokovací poriadok. A kľudne mi zoberte slovo. Znova len dokážete, že bojíte sa počúvať pravdu. Bojíte sa slov opozície a len pokračujete v likvidácii demokratických inštitútov Slovenskej republiky. Takže kľudne mi, pán podpredseda parlamentu, zoberte slovo. (Potlesk.)
T. Cabaj, poslanec: (2002-03-20):
I. Presperín, podpredseda NR SR: Pán poslanec Cabaj, keďže v rokovacej sále nebolo skutočne 76 poslancov, ale všetci, ktorí tu boli, vyjadrili všeobecný súhlas s tým, aby sme pokračovali v rokovaní ďalej, považujem to za súhlas všetkých prítomných členov poslaneckej snemovne. Vy ste tu neboli ani jeden. Takisto to uvádzam pre záznam z rokovania tejto Národnej rady, nech sa páči. Nedám o tom hlasovať a pokračovať dám poslancovi Tatárovi. Predtým ešte váš procedurálny návrh, pán poslanec Cabaj, nech sa páči.
Paška, Pavol, predseda NR SR (2012-12-11):
Pán poslanec Frešo.
Klus, Martin, poslanec NR SR (2018-05-10):
Ďakujem pekne, takisto kolegom za faktické poznámky. Ja sa plne stotožňujem s tým, čo povedal pán poslanec Osuský, a teda že zahraničná akreditačná agentúra, keď chceme, by síce bola drahá, ale tie peniaze by rozhodne stáli za to. Takisto si myslím, že otázka financovania vysokých škôl nie je správne nastavená, čiže tak trošku som aj očakával, že sa v tomto návrhu zákona začne uvažovať aj nad tým, či naozaj neprejsť z toho tzv. kvantitatívneho financovania vysokých škôl, ktoré nám robí veľkú zlobu na našich univerzitách okrem iného tým, že teraz za každú cenu napríklad vo veľkom dovážame ukrajinských študentov a mnohých ďalších, len aby sme mali určité počty, aby vôbec niektoré katedry prežili a vôbec neuvažujeme nad tým, ako títo budú prípadne v praxi uplatniteľní. Tak dávam možno do pozornosti aj to, že akreditačná komisia doposiaľ rozhodovala takmer výhradne na základe výsledkov výskumu a vývoja, čo obzvlášť pri humanitných vedách bol častokrát veľmi subjektívny proces rozhodovania a nijakým spôsobom nebral do úvahy práve spomínanú uplatniteľnosť absolventov. A ja by som k tomu ešte doplnil nielen uplatniteľnosť absolventov, ale uplatniteľnosť absolventov v praxi. Ak by sme toto kritérium zobrali do úvahy, tak by sme dostali možno celkom iné výsledky ako tie, na základe ktorých dnes akreditačná komisia rozhoduje. A to možno tak trošku sypem popol na hlavu aj vlastným kolegom a na vlastné katedry, v ktorých som kedy pôsobil, takže toto možno na zváženie. A budem veľmi rád, pani ministerka, ak by ste tieto naše pripomienky zvážili. Ďakujem.
Kučera, Karol, poslanec NR SR (2023-06-21):
Ďakujem pekne. Kolegyne a kolegovia, najprv budeme hlasovať osobitne o pripomienkach pani prezidentky k vrátenému zákonu, ktorý znenie, ktorých znenie je uvedené v časti 2 v bodoch 1 a 2 spoločnej správy. Pán predsedajúci, prosím, dajte hlasovať o pripomienkach pani prezidentky Slovenskej republiky spoločne s odporúčaním gestorského výboru ich neschváliť.
P. Paška, predseda NR SR: (2009-10-21):
Spravodajcom je pán poslanec Mikuš. Poprosím ho o informáciu.
Pčolinský, Peter, doterajší podpredseda NR SR (2023-10-25):
Pán poslanec František Petro.
Blanár, Juraj, podpredseda NR SR (2022-03-15):
Budeme pokračovať, vážené panie poslankyne, páni poslanci, slovo v rozprave má pán poslanec Schlosár, ktorý bude pokračovať vo svojom vystúpení. Poprosím a ešte raz všetkým ďakujem za to, že dodržiavajú stanovené pravidlá, a chcem aj poprosiť, aby ste vzájomne si neskákali do reči, vidím aj pána spravodajcu, aby ste rešpektovali ten čas, ktorý má vystupujúci rečník, môžete s jeho názorom súhlasiť, nemusíte, ale neskáčte mu do reči a môžete sa prihlásiť faktickými poznámkami. Nech sa páči, pán poslanec Schlosár.
Švantner, Dušan, poslanec NR SR (2011-03-31):
Pán predseda, ja sa len chcem uistiť, že či platí poradie to, ktoré je na tabuli, alebo ktoré ste čítali vy, lebo ste čítali iné poradie.